CELEX: 32006D0791
Language: el
Date: 2006-11-07 00:00:00
Title: 2006/791/ΕΚ: Απόφαση της Επιτροπής, της 7ης Νοεμβρίου 2006 , σχετικά με τη σύνθεση της ομάδας συντονισμού για το αέριο   (Κείμενο που παρουσιάζει ενδιαφέρον για τον ΕΟΧ)

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 319/49
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 7ης Νοεμβρίου 2006
   σχετικά με τη σύνθεση της ομάδας συντονισμού για το αέριο
   (Κείμενο που παρουσιάζει ενδιαφέρον για τον ΕΟΧ)
   (2006/791/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη την οδηγία 2004/67/ΕΚ του Συμβουλίου, της 26ης Απριλίου 2004, σχετικά με τα μέτρα διασφάλισης του εφοδιασμού με φυσικό αέριο (1), και ιδίως το άρθρο 7 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 7 παράγραφος 1 της οδηγίας 2004/67/ΕΚ προβλέπει τη συγκρότηση της ομάδας συντονισμού για το αέριο με στόχο να διευκολυνθεί ο συντονισμός των μέτρων για την ασφάλεια του εφοδιασμού. Η ομάδα απαρτίζεται από τους αντιπροσώπους των κρατών μελών, των φορέων που εκπροσωπούν το σχετικό κλάδο και των αντίστοιχων καταναλωτών.
            
         
               (2)
            
            
               Είναι αναγκαίο να αποφασιστεί με κάθε λεπτομέρεια η σύνθεση της ομάδας συντονισμού για το αέριο.
            
         
               (3)
            
            
               Βάσει των διατάξεων της οδηγίας 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (2), επιβάλλεται να θεωρηθούν ως αντιπροσωπευτικά του κλάδου οι εξής φορείς:
               
                           —
                        
                        
                           η αντιπροσωπευτική Ευρωπαϊκή Ένωση Φορέων Εκμετάλλευσης Μεγάλων Δικτύων, ήτοι οι διαχειριστές δικτύου μεταφοράς κατά την έννοια του άρθρου 2 παράγραφος 4 της οδηγίας 2003/55/ΕΚ,
                        
                     
                           —
                        
                        
                           η αντιπροσωπευτική Ευρωπαϊκή Ένωση του Κλάδου Εφοδιασμού με Φυσικό Αέριο,
                        
                     
                           —
                        
                        
                           η Διεθνής Ένωση των Παραγωγών Αερίου στην Ευρώπη.
                        
                     
         
               (4)
            
            
               Όσον αφορά τους αντίστοιχους καταναλωτές, πρέπει να γίνει διάκριση πρωτίστως μεταξύ των κάτωθι τριών τομέων κατανάλωσης φυσικού αερίου:
               
                           —
                        
                        
                           ο βιομηχανικός τομέας που αντιπροσωπεύει το 35 % του συνόλου της ευρωπαϊκής κατανάλωσης αερίου,
                        
                     
                           —
                        
                        
                           ο τομέας της παραγωγής ηλεκτρικής ενέργειας που χρησιμοποιεί το αέριο ως καύσιμο και αντιπροσωπεύει το 22 % του συνόλου της ευρωπαϊκής κατανάλωσης αερίου, και
                        
                     
                           —
                        
                        
                           ο οικιστικός τομέας που αντιπροσωπεύει το 39 % του συνόλου της ευρωπαϊκής κατανάλωσης αερίου.
                        
                     
         
               (5)
            
            
               Κατά συνέπεια οι εκπρόσωποι των φορέων που εκπροσωπούν τους ως άνω τομείς επιβάλλεται να συμμετέχουν στις συνεδριάσεις της ομάδας συντονισμού για το αέριο.
            
         
               (6)
            
            
               Πρέπει να καθοριστούν κανόνες σχετικά με τη δημοσιοποίηση πληροφοριών εκ μέρους των συμμετεχόντων στην ομάδα, υπό την επιφύλαξη της τήρησης των κανόνων ασφαλείας της Επιτροπής που αναφέρονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3).
            
         
               (7)
            
            
               Η ομάδα συντονισμού για το αέριο καλείται να διευκολύνει το συντονισμό των μέτρων για την ασφάλεια του εφοδιασμού σε επίπεδο Κοινότητας σε περίπτωση μείζονος διαταραχής του εφοδιασμού, ενώ παράλληλα δύναται να εξετάζει τα μέτρα που λαμβάνονται σε εθνικό επίπεδο για την αντιμετώπιση μειζόνων διαταραχών του εφοδιασμού και, εν ανάγκη, να συνδράμει τα κράτη μέλη σε ό,τι αφορά το συντονισμό των ως άνω μέτρων. Επιπλέον επιβάλλεται να ανταλλάσσει πληροφορίες σχετικά με την ασφάλεια του εφοδιασμού σε αέριο σε τακτά χρονικά διαστήματα και να εξετάζει τα θέματα που αφορούν κάθε μείζονα διαταραχή του εφοδιασμού,
            
         ΑΠΟΦΑΣΙΣΕ:
   Άρθρο 1
   Σύνθεση της ομάδας συντονισμού για το αέριο
   1.   Κάθε κράτος μέλος δύναται να ορίσει δύο το πολύ εκπροσώπους από τις αρμόδιες αρχές του.
   2.   Οι φορείς που εκπροσωπούν τους αντίστοιχους κλάδους είναι:
   
               —
            
            
               Υποδομές Αερίου στην Ευρώπη (GIE),
            
         
               —
            
            
               Eurogas,
            
         
               —
            
            
               η Διεθνής Ένωση Παραγωγών Πετρελαίου και Φυσικού Αερίου (OGP).
            
         Έκαστος των ως άνω οργανισμών δύναται να ορίσει δύο το πολύ εκπροσώπους οι οποίοι θα συμμετέχουν στις συνεδριάσεις της ομάδας.
   3.   Οι φορείς που εκπροσωπούν τους αντίστοιχους καταναλωτές είναι:
   
               —
            
            
               η Διεθνής Ομοσπονδία Καταναλωτών Βιομηχανικής Ενέργειας (IFIEC Europe),
            
         
               —
            
            
               η Eurelectric,
            
         
               —
            
            
               το Ευρωπαϊκό Γραφείο Ενώσεων Καταναλωτών (BEUC).
            
         Έκαστος των ως άνω οργανισμών δύναται να ορίσει δύο το πολύ εκπροσώπους οι οποίοι θα συμμετέχουν στις συνεδριάσεις της ομάδας.
   4.   Οι συμμετέχοντες στις συνεδριάσεις της ομάδας συντονισμού για το αέριο ορίζονται για κάθε συνεδρίαση.
   5.   Τα ονόματα των μελών συγκεντρώνονται, καταχωρίζονται και δημοσιεύονται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4).
   Άρθρο 2
   Καθήκοντα της ομάδας συντονισμού για το αέριο
   Τα καθήκοντα συντονισμού για το αέριο έχουν ως εξής:
   
               α)
            
            
               διευκόλυνση του συντονισμού των μέτρων για την ασφάλεια του εφοδιασμού σε κοινοτικό επίπεδο και σε περίπτωση μείζονος διαταραχής του εφοδιασμού·
            
         
               β)
            
            
               εξέταση των μέτρων που λαμβάνονται σε εθνικό επίπεδο για την αντιμετώπιση μειζόνων διαταραχών του εφοδιασμού και εν ανάγκη συνδρομή προς τα κράτη μέλη όσον αφορά το συντονισμό των ως άνω μέτρων.
            
         Άρθρο 3
   Λειτουργία
   1.   Η Επιτροπή προεδρεύει στην ομάδα συντονισμού για το αέριο.
   2.   Εφόσον συμφωνεί η Επιτροπή, επιτρέπεται η συγκρότηση υποομάδων για την εξέταση ειδικών θεμάτων βάσει της εντολής ανάθεσης καθηκόντων που αποφασίζει η ομάδα. Οι υποομάδες διαλύονται όταν ολοκληρώσουν την αποστολή τους.
   3.   Ο εκπρόσωπος της Επιτροπής δύναται να ζητά από εμπειρογνώμονες ή παρατηρητές με ειδικές γνώσεις για ένα θέμα της ημερήσιας διάταξης, να συμμετέχουν στις εργασίες της ομάδας για το συντονισμό του αερίου ή κάποιας από τις προαναφερθείσες υποομάδες, εφόσον αυτό κρίνεται χρήσιμο ή/και αναγκαίο.
   4.   Οι πληροφορίες που συγκεντρώνονται από τους συμμετέχοντες στις εργασίες της ομάδας ή της υποομάδας δεν κοινοποιούνται εφόσον, κατά τη γνώμη της Επιτροπής ή οιουδήποτε άλλου μέλους της ομάδας συντονισμού για το αέριο, είναι εμπιστευτικού χαρακτήρα.
   5.   Η ομάδα συντονισμού για το αέριο και οι αντίστοιχες υποομάδες συνεδριάζουν κατά κανόνα σε κτίρια της Επιτροπής σύμφωνα με τις διαδικασίες και το χρονοδιάγραμμα που αποφασίζουν. Η Επιτροπή παρέχει τις αναγκαίες γραμματειακές υπηρεσίες. Στις εν λόγω συνεδριάσεις επιτρέπεται η συμμετοχή και άλλων υπαλλήλων της Επιτροπής με ιδιαίτερο ενδιαφέρον για τις διαδικασίες της ομάδας και των υποομάδων της.
   6.   Η ομάδα συντονισμού για το αέριο εγκρίνει τον εσωτερικό κανονισμό λειτουργίας της με βάση τους πρότυπους διαδικαστικούς κανόνες που έχει εγκρίνει η Επιτροπή.
   7.   Υπό την επιφύλαξη της παραγράφου 4 του παρόντος άρθρου, η Επιτροπή επιτρέπεται να δημοσιοποιεί μέσω του διαδικτύου και στη γλώσσα του πρωτοτύπου του εκάστοτε εγγράφου, κάθε σύνοψη, τελικό ή μερικό συμπέρασμα ή έγγραφο εργασίας της ομάδας συντονισμού για το αέριο στο δικτυακό τόπο της αντίστοιχης υπηρεσίας της Επιτροπής.
   Άρθρο 4
   Δαπάνες συνεδριάσεων
   Η Επιτροπή καλύπτει τα έξοδα ταξιδιού και, κατά περίπτωση, διαμονής των συμμετεχόντων στις συνεδριάσεις της ομάδας συντονισμού για το αέριο, των εμπειρογνωμόνων και των παρατηρητών που σχετίζονται με τις δραστηριότητες της ομάδας συντονισμού για το αέριο σύμφωνα με τους κανόνες της Επιτροπής για την αποζημίωση των εξωτερικών εμπειρογνωμόνων.
   Οι συμμετέχοντες στις συνεδριάσεις της ομάδας συντονισμού για το αέριο, οι εμπειρογνώμονες και οι παρατηρητές δεν αμείβονται για τις παρεχόμενες υπηρεσίες.
   Τα έξοδα συνεδριάσεων καλύπτονται εντός των ορίων του ετήσιου προϋπολογισμού που προβλέπουν οι αρμόδιες υπηρεσίες της Επιτροπής για την ομάδα συντονισμού για το αέριο.
   
      Βρυξέλλες, 7 Νοεμβρίου 2006.
      
         
            Για την Επιτροπή
         
         Andris PIEBALGS
         
         
            Μέλος της Επιτροπής
         
      
   
   
      (1)  ΕΕ L 127 της 29.4.2004, σ. 92.
   
      (2)  ΕΕ L 176 της 15.7.2003, σ. 57.
   
      (3)  ΕΕ L 317 της 3.12.2001, σ. 1. Απόφαση όπως τροποποιήθηκε τελευταία με την απόφαση 2006/548/ΕΚ, Ευρατόμ (ΕΕ L 215 της 5.8.2006, σ. 38).
   
      (4)  ΕΕ L 8 της 12.1.2001, σ. 1.